Ole Glahn (RV), 2007-05-02:
Baggrunden for det her lovforslag er jo, at vi, der sidder i Fødevareudvalget, gang på gang er blevet mødt med tal for, at når politiet har stoppet nogle dyretransporter, så har reglerne for, om der f.eks. er vand, eller om der er strøelse, eller om der er ventilation, ikke været overholdt.
Jeg skal ikke trætte Folketinget med at gennemgå det historiske forløb yderligere, men bare sige, at da klippekortet kom frem, var vi mange, inklusive mig selv, der mente, vi var med til at foreslå det.
Der var mange, der gerne ville være fædre til dette forslag.
Efter færdselslovens regler er det altså sådan, at man, hvis man begår nogle forskellige forseelser, ligesom der er i denne ordning, kan komme op til en ny køreprøve, man får en betinget frakendelse, og hvis man består den, kan man køre igen og få nogle klip.
Men der har man jo i princippet ikke voldt skade på nogen.
Man har udsat sig for, at man kunne komme til skade, eller at man kunne skade andre, men der er ikke nødvendigvis sket en ulykke.
Her er der tale om, at der er opstillet nogle krav til, når dyr transporteres over lange afstande på en måde, som er unaturlig for dyrene.
Lad mig sige med det samme, at vi i Det Radikale Venstre også helst så, at man ikke havde så lange transporter.
Men når nu det er sådan, så mener vi, det er meget vigtigt, at de mennesker, der har forstand på, hvordan dyrene skal have det – og noget af det behøver man såmænd ikke have så meget forstand på, for man kan nok regne ud, at de skal have adgang til vand, at de skal have ventilation, og at de også skal have plads til at være der –
sørger for, at der bliver stillet regler op, og det har vi så gjort.
Vi har så sagt, at vi har tillid til erhvervet forstået på den måde, at når man har overtrådt lovgivningen, sådan at man har fået tre klip, og man har været oppe til en prøve og har bestået den prøve, så får man én chance mere.
Det kan være, fordi der måske er et enkelt tilfælde af sjuskeri eller noget i den retning, men så må det også høre op.
Vi har tillid til erhvervet og til, at man sørger for at overholde de her ting, når man kører med dyr.
Det drejer sig nemlig om at sende nogle klare signaler fra Folketinget ud til det erhvervsliv, som tjener penge på at transportere og sælge dyr, om, at det skal foregå på måder, som er anstændige for dyrenes velfærd.
Og vi vil ikke finde os i fra Folketingets side, at man træder det under fode for at tjene nogle hurtige og lette penge.
Fra Det Radikale Venstres side synes vi, at det forslag, som vi er et flertal, dyrevelfærdsflertallet, som står bag, og som siger tre plus et klip, er det, vi skal arbejde videre med.
Vi mener, det er rigtigt, at man bevarer de kriterier – det var den diskussion, vi havde med den konservative ordfører – som de her klip kan uddeles ud fra.
Det er areal, det er indvendig højde, det er ventilation, det er fodring, det er strøelse, det er hviletid, og det er transportegnethed.
Der har vi fundet nogle gode indikatorer på, om dyrene har det godt under denne transport.
Så vil jeg sige, at vi også er tilfredse med, at vi i dette forløb faktisk havde nogle gode forhandlinger.
Jeg vil gerne komplimentere ministeren og embedsmændene for det samarbejde, vi havde.
Vi synes, det var et rigtig godt samarbejde, og derfor vil jeg understrege, at vi er tilfredse med de øvrige dele.
Ud over klippekortordningen og bødernes størrelse er vi tilfredse med, at lovforslaget her indeholder muligheden for frakendelse af retten til at beskæftige sig med erhvervsmæssig transport af dyr ud fra de muligheder, der eksisterer i dag, nemlig hvis der er tale om decideret dyremishandling.
Og det vil sige i relation til de eksempler, vi har haft i fjernsynet, som har været ren dyremishandling, at man efter disse lovændringer altså også kan frakende retten til alene ud fra en enkelt handling at transportere dyr.
Vi er også tilfredse med, at man kan gå ind og konfiskere en fortjeneste, som er opnået ved at overtræde dyrevelfærdsloven, og at man så eventuelt kan forhøje bøden, hvis ikke det kan lade sig gøre, samt at selskaber også kan blive gjort ansvarlige.
Lad mig så til sidst understrege, at vi i Det Radikale Venstre også er glade for, at landbruget nu endelig har forstået budskabet.
Vi er glade for, at landbruget nu spiller ud med et kodeks, som siger, at der skal være nogle grænser for, hvor lang tid man transporterer dyr, og også nogle nødplaner og nogle kontrolfunktioner.
Vi er tilfredse med, at vi laver en knibtangsøvelse, hvor Folketinget kommer fra den ene side og lovgiver, og erhvervet selv går ind og siger, at her skal der være nogle restriktioner.
Vi glæder os altså til nu at fremsætte et ændringsforslag, som vi også forventer, der er flertal for her i Folketinget.
Det vil være et ændringsforslag, som omhandler tre plus et klip og så en forhøjelse af bøderne.